*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Οκτωβρίου 1986

που τροποποιεί την απόφαση 86/448/ΕΟΚ σχετικά με ορισμένα μέτρα προστασίας κατά του αφθώδους πυρετού στην Ιταλία

(86/516/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από τον κανονισμό (ΕΟΚ) αριθ. 3768/85, και ιδίως το άρθρο 5,

την οδηγία 80/215/ΕΟΚ της 22ας Ιανουαρίου 1980 περί των προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (4), όπως τροποποιήθηκε τελευταία από τον κανονισμό (ΕΟΚ) αριθ. 3768/85, και ιδίως το άρθρο 7,

Εκτιμώντας:

ότι εμφανίστηκε επιζωοτία αφθώδους πυρετού στην Ιταλία· ότι η επιζωοτία αυτή μπορεί να αποτελέσει κίνδυνο για το ζωικό κεφάλαιο των άλλων κρατών μελών, εξαιτίας του σημαντικού όγκου των συναλλαγών, τόσο των ζώων και νωπών κρεάτων όσο και των προϊόντων με βάση το κρέας·

ότι, εξαιτίας της επιζωοτίας αφθώδους πυρετού, η Επιτροπή ενέκρινε ιδίως την απόφαση 86/448/ΕΟΚ της 4ης Σεπτεμβρίου 1986 σχετικά με ορισμένα μέτρα προστασίας κατά του αφθώδους πυρετού στην Ιταλία (5)·

ότι, βλέποντας την εξέλιξη της καταστάσεως, είναι δυνατό να δεχθούμε στις ενδοκοινοτικές συναλλαγές τα κρέατα που έχουν ληφθεί πριν από την εμφάνιση μιας εστίας αφθώδους πυρετού στα τμήματα των περιοχών που αποτελούν αντικείμενο περιοριστικών μέτρων, καθώς και τα προϊόντα με βάση το κρέας που έχουν παρασκευαστεί με τα κρέατα αυτά στα τμήματα των περιοχών που δεν αποτελούν αντικείμενο περιοριστικών μέτρων·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 86/448/ΕΟΚ της Επιτροπής τροποποιείται ως εξής:

1. Στο άρθρο 2 παράγραφος 2, προστίθεται η ακόλουθη φράση:

«Η απαγόρευση αυτή δεν εφαρμόζεται στα κρέατα που έχουν ληφθεί ένα μήνα πριν από τη διαπίστωση της εστίας του αφθώδους πυρετού.»

2. Στο άρθρο 2 παράγραφος 3, μετά την ημερομηνία «4 Σεπτεμβρίου 1986» προστίθενται οι λέξεις «όπως τροποποιήθηκε από την απόφαση της 20ής Οκτωβρίου 1986».

3. Στο άρθρο 3 παράγραφος 1, προστίθεται η ακόλουθη φράση:

«Η απαγόρευση αυτή δεν εφαρμόζεται στα προϊόντα με βάση το κρέας:

- που παρασκευάζονται ένα μήνα πριν από τη διαπίστωση της εστίας του αφθώδους πυρετού,

- που παρασκευάζονται στα τμήματα του εδάφους που δεν αποτελούν αντικείμενο περιοριστικών μέτρων με κρέατα που ελήφθησαν ένα μήνα πριν από τη διαπίστωση της εστίας του αφθώδους πυρετού στα τμήματα του εδάφους που θα αποτελέσουν αντικείμενο περιοριστικών μέτρων.»

4. Στο άρθρο 3 παράγραφος 3, μετά την ημερομηνία «4 Σεπτεμβρίου 1986» προστίθενται οι λέξεις «όπως τροποποιήθηκε από την απόφαση της 20ής Οκτωβρίου 1986».

Άρθρο 2

Τα κράτη μέλη τροποποιούν τα μέτρα που εφαρμόζονται στις συναλλαγές, για να τα καταστήσουν σύμφωνα με την παρούσα απόφαση, τρεις ημέρες μετά την κοινοποίησή της. Ενημερώνουν σχετικά την Επιτροπή.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 20 Οκτωβρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 362 31. 12. 1985, σ. 8.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 47 της 21. 2. 1980, σ. 4.

(5) ΕΕ αριθ. L 259 της 11. 9. 1986, σ. 34.